Драги ученици,

На почетку, желим да вас све поздравим, и надам се да сте добро.

Сви сте у одређеној мери упућени у нови начин остваривања наставе, тзв. учење на даљину. Поменути вид наставе даје нам могућност да комуницирамо и учимо на један другачији начин.

У прво време, бићемо у контакту путем мејла. У циљу боље организације и сталне доступности, наставни материјал ћу складиштити на Google Drive-у**1**. Овде ћете наћи све што вам је неопходно за реализовање учења на даљину: упутства, наставни садржај (текстуални, презентације, видео материјале и др.). Добијаћете и линкове за приступ платформама за учење кроз игру (већ имате искуства у Purposegames-у). С обзиром да ћу вам слати и домаће задатке и тестове провере знања, молим вас да након што их урадите, исте пошаљете на мој мејл до одређеног датумакоји будем назначио. Обавезно пратите наставни садржај на телевизијском каналу РТС 3.

У догледно време, вероватно ћемо прећи на коришћење одређене електронске платформе за учење где ћу формирати виртуелна одељења. Платформа ће нам дати бројне могућности, а пре свега бржу и непосреднију комуникацију.

Уколико будете имали било које питање, недоумицу, предлог и сл, слободно ме контактирајте мејлом, а ја ћу се потрудити да вам одговорим у што краћем временском року. С дрге стране, било би пожељно да свакодневно (током радне недеље) проверавате своје мејлове.

Молим вас, озбиљно схватите даљи наставак школске године. Начин рада јесте измењен, али сврха и циљеви образовања нису. Учите редовно и извршавајте све задатке које будете добили, јер ћу сваку вашу активност бележити.

**1** Приступ Google drive-у

- Пријавите се на Google Chrome (иконица у горњем десном углу) или Gmail

- Употребите следећи линк (увек ћете користити овај линк): <https://drive.google.com/drive/folders/1iu78a2L3BxDaIvLJsNFoN7riewyEOXxV?usp=sharing>

- Отвориће вам се фолдер на Google Drive-у (у њему ћу сваке недеље креирати по један потфолдер-директоријум у који ћу смештати комплетан материјал за дату радну недељу)

 - Имаћете могућност да прегледате и преузмете материјал на свој рачунар. Можда ће се дешавати да текст и знаци урађеног материјала делимично промене изглед (формат)), јер ћу их радити у Word-у и ППТ-у, а не уз помоћ Google алата.

- Материјал ћу уторком и петком отпремати у потфолдер за дату недељу

Желим вам пуно успеха!

Александар Миленковић, наст. гео.